
AVIZ  COMUN

asupra  propunerii legislative pentru completarea Legii nr.96/2006 

privind Statutul deputaţilor şi senatorilor
În conformitate cu  prevederile  art.1 pct.2 şi art.9 din Regulamentul şedinţelor comune ale Camerei Deputaţilor şi Senatului, Comisiile juridice ale celor două Camere ale  Parlamentului au  fost sesizate, spre dezbatere şi  avizare, cu propunerea legislativă pentru completarea Legii nr.96/2006 privind Statutul deputaţilor şi senatorilor.
Membrii  celor  două  Comisii  au examinat iniţiativa legislativă menţionată  mai  sus în şedinţa 13 octombrie 2008 .
   Iniţiativa legislativă are ca obiect de reglementare completarea Legii nr. 96/2006 privind Statutul deputaţilor şi senatorilor, cu modificările şi completările ulterioare, în sensul instituirii stării de incompatibilitate a calităţii de deputat sau de senator cu orice funcţie sau activitate independentă din care se realizează venituri impozabile, în scopul, aşa cum reiese din expunerea de motive, separării politicii de afaceri, ca parte componentă a reformei sistemului şi clasei politice româneşti, dar şi pentru o coroborare cu cadrul legislativ prevăzut de Legea nr. 35/2008.


Membrii celor două Comisii au examinat iniţiativa legislativă supusă avizării, expunerea de motive, şi avizul negativ al Consiliului Legislativ nr. 994 din 26 august 2008. Cu prilejul dezbaterilor s-a constatat că iniţiativa legislativă nu se justifică pentru următoarele considerente:

·  În temeiul dispoziţiilor art. 71 alin. (2) din Constituţia României, republicată, „calitatea de deputat sau senator este incompatibilă cu exercitarea oricărei funcţii publice de autoritate, cu excepţia celei de membru al Guvernului”. Or, prin folosirea expresiei generice „ orice funcţie”, propunerea legislativă instituie reglementarea incompatibilităţii exercitării calităţii de deputat sau senator, inclusiv cu cea de membru al Guvernului, text ce contravine dispoziţiilor art. 71 alin. (2) din Constituţia României, republicată;

· Totodată, potrivit dispoziţiilor art. 82 alin. (3) din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, „ deputaţii şi senatorii pot exercita funcţii sau activităţi în domeniul didactic, al cercetării ştiinţifice şi al creaţiei literar-artistice”, iar cu anumite limitări, pot exercita chiar şi profesia de avocat, funcţii şi activităţi care produc venituri impozabile. Pe cale de consecinţă propunerile inserate în prezenta iniţiativă legislativă, în măsura în care ar fi adoptată, ar contraveni şi dispoziţiilor art. 82 alin. (3) din Legea susmenţionată. 
 În  urma dezbaterilor şi a opiniilor  exprimate, membrii celor două Comisii juridice au  hotărât, cu unanimitate de voturi, să avizeze negativ propunerea legislativă pentru completarea Legii nr.96/2006 privind Statutul deputaţilor şi senatorilor. 

În raport cu  obiectul şi conţinutul său, propunerea legislativă face parte din categoria  legilor organice, urmând a fi adoptat cu  respectarea prevederilor art.76 alin.(1) din Constituţia României, republicată.
              PREŞEDINTE,                                                PREŞEDINTE,

     Deputat Sergiu ANDON                               Senator Norica NICOLAI

